Efter en fantastisk start hvor nordjydens bil lå i front i klassen sendte en punktering med 300 kilometer i timen bilen ned på sidstepladsen.

Nordjyske Marco Sørensen kører lige nu Le Mans i Frankrig sammen med landsmanden Nicki Thimm og Richie Stanaway. Nicki Thimm lagde ud i trioens Aston Martin Vantage, der deltager i GTE Pro-klassen, og afleverede efter et par timers kørsel bilen til Marco Sørensen, der skulle ud og forsvare pladsen i front. Nordjyden fik øget forspringet til klassens anden Aston Martin, men stintet endte før tid, da bilen pludselig punkterede. - Det skete mega hurtigt. På langsiden med over 300 kilometer i timen sprang dækket pludselig i luften, så det var ikke det fedeste, fortalte Marco Sørensen efter uheldet til TV 2. - Heldigvis kunne jeg få den tilbage til pitten, men derfor er det stadig bare mega irriterende, fortæller han videre. Det lykkedes nemlig at få bilen i pit hvor dækket blev skiftet, så bilen kunne komme på banen igen. Placeringen i front blev bare skiftet ud med en placering bagest i feltet. - Nu skal vi bare blive ved med at presse på. Vi har heldigvis ikke mistet mere end en omgang. Vi er stadig med i spillet. Spørgsmålet er bare, om der skal laves mere på bilen, eller om den kan køre resten af vejen, sagde Marco Sørensen. Le Mans slutter søndag klokken 15.00.